Adas Jakubauskas

Adas Jakubauskas (1964 m. rugpjūčio 19 d. Butrimonyse, Alytaus rajono savivaldybė) – politologas, socialinių mokslų daktaras, Mykolo Romerio universiteto profesorius, nuo 2019 m. šio universiteto afilijuotasis profesorius, visuomenės veikėjas, poetas.

Darbai 

Mokslinių tyrinėjimų sritis – Lietuvos partinė sistema, Baltijos šalių partinės sistemos. Daugelio mokslinių ir publicistinių straipsnių, paskelbtų Lietuvoje, Lenkijoje, Vokietijoje ir kitose šalyse autorius. Reikšmingiausi mokslo darbai – Parlamento rinkimai Latvijoje (1999), Lietuvos politinė sistema (2008), Lietuvos prezidento institucija Lietuvos politinėje sistemoje (2011). Išleido poezijos rinktinę „Kelio pradžia“ (1992), su bendraautoriu parašė scenarijų dokumentiniam filmui „Murzų ainiai Lietuvos žemėje“ (2005), su bendraautoriais parengė ir išleido enciklopedinį žinyną „Lietuvos totoriai istorijoje ir kultūroje“ (2009), (2012), dalyvauja generolo Juzefo Beliako karo istorijos klubo veikloje. Nuo 2007 m. Poznanės A. Mickevičiaus universitete rengia habilitacinį darbą.

Išsilavinimas 

 1971-1979 m. mokėsi Butrimonių vidurinėje mokykloje.
 1984 m. baigė Alytaus politechnikumą, vėliau dirbo darbininku Alytaus eksperimentiniame namų statybos kombinate, tarnavo kariuomenėje.
 1994 m. baigė Vilniaus pedagoginio universiteto magistrantūrą.
 1998 m. įstojo į Poznanės Adomo Mickevičiaus universiteto politikos mokslų doktorantūrą.
 2003 m. apgynė humanitarinių mokslų daktaro disertaciją tema „Lietuvos partinė sistema transformacijos laikotarpiu“.

Darbinė veikla 

 1993-1995 m. dirbo AB „Vilniaus šiltnamiai“.
 1995-1998 m. vadybininku privačiame versle.
 2004-2007 „EQUAL“ projekto „Tautinių mažumų integracijos į darbo rinką paramos mechanizmo sukūrimas ir išbandymas“ koordinatorius tarptautiniam bendradarbiavimui.
 Nuo 2010 m. dirba Mykolo Romerio universitete, Politikos ir vadybos fakultete, Politikos mokslų katedroje, yra šio universiteto afilijuotasis profesorius.

Visuomeninė veikla 

 1992 m. buvo išrinktas Lietuvos Sąjūdžio Seimo nariu.
 2003 m. išrinktas Lietuvos totorių bendruomenių sąjungos pirmininku, kuriuo yra ir dabar.
 Nuo 2007 m. Tautinių bendrijų tarybos prie Tautinių mažumų ir išeivijos departamento.
 Nuo 2010 m. Tautinių bendrijų tarybos prie Lietuvos Respublikos kultūros ministerijos.
 Nuo 2009 m. Tautinių mažumų reikalų koordinavimo komisijos prie Lietuvos Respublikos Ministro Pirmininko narys.
 2008 m. tapo paminklo Vytautui Didžiajam pastatymo fondo vienu iš steigėjų ir valdybos nariu. Paminklas LDK kunigaikščiui Vytautui Didžiajam ir 600-osioms Žalgirio mūšio metinėms paminėti Raižiuose atidengtas 2010 m. birželio 26 d.
 2012 m. Išrinktas Lietuvos Genealogijos ir heraldikos draugijos tarybos nariu.
 2012 m. VšĮ „Lietuvos Didžiosios Kunigaikštystės atminties rūmai“ valdybos nariu.

Apdovanojimai 

 Apdovanotas Tautinių mažumų ir išeivijos departamento prie Lietuvos Respublikos Vyriausybės Sidabro ženklu „Už nuopelnus“ (2009).
 Vyriausybės Tūkstantmečio ženklu (2010), įvairiais Vyriausybės padėkos raštais.

Šeimyninė padetis 

Vedęs, turi 2 sūnus.

Pomėgiai 

Laisvalaikiu mėgsta skaityti grožinę ir filosofinę literatūrą, klausyti klasikinę muziką, keliauti.

Lietuvos žurnalistai
Lietuvos visuomenės veikėjai
Lietuvos politologai
Lietuvos totoriai